Япэ лъэбакъуэр сыт щыгъуи тыншкъым
«Спартак-Налшык» (Налшык) — «Кубань» (Краснодар) — 0:0. Налшык. «Спартак» стадион. Бадзэуэгъуэм и 11-м. ЦIыху 4000 еплъащ.
Судьяхэр Федотов (Мэзкуу), Жвакин (Ленинград область), Шимарыгин (Сосновый Бор).
«Спартак-Налшык»: Антипов, Соблыр, Мэкъуауэ (Семёнов, 70), Дашаев, Мурачёв, Войнов (Каркаев, 75), Багъэтыр (Балъкъэр, 85), Ахриев (Крамаренкэ, 62), Дроздов, Гугуев, Бажэ.
«Кубань» (Краснодар): Дюпин, Байрыев, Бугаев, Гапон, Марков, Армаш, Смирнов, Олейник, Маляров (Завезён, 64), Майрович (Обухов, 74), Ильин (Хубулов, 83).
Дагъуэ къыхуащIащ Марковым, Багъэтырым, Соблырым.
Илъэситхум нэблэгъащ «Спартак-Налшыкымрэ» Краснодар и «Кубань»-мрэ Урысей Федерацэм футболымкIэ и зэхьэзэхуэм зэрыщызэхуэмызэрэ. 2011 гъэм фокIадэм и 25-м ахэр иужьу Къэбэрдей-Балъкъэрым и къалащхьэм щызэдэджэгуат икIи хьэщIэхэр 1:0-у текIуат. Мыгувэу «Спартак-Налшыкым» премьер-лигэр ибгынащ икIи нобэрей зэхьэрхуэрэгъухэм я гъуэгур зэкIэщIэкIащ. Мис иджы аргуэру япэ дивизионым щызэхуэзэжащ. Хьэлэмэтращи, мазитI иримыкъу и пэкIэ «Спартак-Налшыкымрэ» «Кубань»-мрэ шурэ лъэсрэ я зэхуакут: краснодардэсхэр къэралым и гуп нэхъыщхьэм щыджэгурт, ди щIалэхэр етIуанэ дивизионым хэтт.
Иджы зэхуэдэ хъужащ. Апхуэдэу щыт пэтми, япэ дивизионым зыхыхьа зэхьэзэхуэм щызэхуагъэувыж къалэнхэр куэдкIэ зэщхьэщокI. «Кубань»-м премьер-лигэм зэригъэзэжынум и къару псори тригъэкIуэдэнущ икIи абы зэрыхэтыфын мылъку иIэщи, иджы щыщIэдзауэ тренерхэмкIи футболистхэмкIи зигъэлъэщащ. «Спартак-Налшыкым» апхуэдэ Iэмал иIэкъым. Уеблэмэ ехъулIэныгъэшхуэу къэплъытэ хъуну къыщIэкIынщ 2016-2017 гъэхэм я зэхьэзэхуэр икIэм хунэгъэсмэ. Щхьэусыгъуэр илъэситI и пэкIэ езым и фIэфIыныгъэкIэ иджы зыхыхьэж япэ дивизионым къыщIыхэкIыжаращ — Калининград къыщыщIэдзауэ Владивосток нэс ди къэралым и щIыпIэ жыжьэхэм зыщызыубгъуа зэпеуэм я хьэрхуэрэгъухэм щаIущIэну зэрыкIуэну ахъшэрэ Урысей Федерацэм къарукIэ щыетIуанэ топджэгу гупым хуэфэщэну хэтын папщIэ футболист Iэзэхэр къызэрырашэлIэн мылъкурэ зэрахуримыкъурщ. Абы ику иту сом мелуан 300-350-рэ илъэсым текIуэдэфынущ. Апхуэдиз Къэбэрдей-Балъкъэрым къыздрихынур гурыIуэгъуэкъым.
Япэ дивизионым текIуадэ мылъкушхуэр къызэхьэлъэкIыр «Спартак-Налшыкым» и закъуэкъым. Ар яхуэмыгъэкъарууэ илъэс зэмылIэужьыгъуэхэм а гупым езыр-езыру къыхэкIыжын хуей хъуащ Владикавказ и «Алания»-р, Волгоград и «Ротор»-р, Элиста и «Уралан»-р, нэгъуэщI куэди. ХэкIыпIэр япэ дивизионыр гупищу зэпыудынырт, зыхиубыдэ щIыналъэм зэхьэзэхуэр командэхэм щрагъэкIуэкIыу. Апхуэдэ гупсысэ IэщIагъэлIхэм къызэрыхалъхьэрэ куэд щIащ, арщхьэкIэ хуэфащэ унафэ нобэр къыздэсым игъуэтакъым. Аращи, щхьэж зэрыхузэфIэкIкIэ щытыкIэм къикIын хуейуэ аращ, зэхьэзэхуэм спортым и лъэныкъуэкIэ хэлъын хуей купщIэр абы трагъэкIуэдэну мылъкур къэлъыхъуэным щIиуфэу.
Иджыблагъэ премьер-лигэм хэта «Кубань»-м и дежкIэ зи гугъу тщIа гугъуехьхэр апхуэдэуи хьэлъэкъым, зи цIэкIэ утыку ит Краснодар крайр хуабжьу зэрыкъулейм къыхэкIыу. Тенджыз ФIыцIэ Iуфэм зыгъэпсэхуакIуэ кIуэхэм абы ахъшэу къранэ къудейм щIэи гъуни иIэкъым. Аращи, футболым трагъэкIуэдэнури къайхьэлъэкIыркъым. «Спартак-Налшыкым» и хьэрхуэрэгъухэм япигъэувыфынур хъыжьагъымрэ абы хэтхэм я псэемыблэжыныгъэмрэщ. БлэкIа зэIущIэм къызэригъэлъэгъуащи, ди щIалэхэм къикIуэтыну загъэхьэзыркъым.
Джэгум налшыкдэсхэм я ебгъэрыкIуэныгъэхэмкIэ къыщIидзащ. Куэд щIауэ апхуэдиз цIыху здэмыщIа «Спартак-Налшыкым» и футболистхэм ялъэкI къагъэнакъым стадионым къыщызэхуэса цIыху минхэр ягъэгушхуэн, абыхэм дэрэжэгъуэ иратын папщIэ.
Нэрылъагъут хьэщIэхэм я Iэзагъыр зэрынэхъ лъагэр. Сыти жыIи, премьер-лигэм къызэрыхэкIыжрэ дэкIа щыIэкъым икIи абы щекIуэкIа бэнэныгъэ гуащIэхэм щыужакъым. Ди щIалэхэр нэхъыбэу зыхущIэкъур я гъуэр зэрахъумэнрат.
Лъэныкъуэхэр зэхуэфащэу зэпэщIэтащ. Дэтхэнэми бжыгъэр къызэIуихыну Iэмал иIами, 0:0-у джэгур иухащ. Зэхьэрхуэрэгъухэр абы арэзы къищIауэ фэ ятетт.
Иджы фыщыдгъэгъуэзэнщ Урысей Федерацэм футболымкIэ и япэ дивизионым 2015 — 2016 гъэхэм щызэхэта пэщIэдзэ джэгугъуэм кърикIуа бжыгъэхэм: «Енисей» (Красноярск) — «Нефтехимик» (Нижнекамск) — 1:0, «Динамо» (Мэзкуу) — «Тюмень» (Тюмень) — 3:0, «Балтика» (Калининград) — «Шинник» (Ярославль) — 1:0, «Зенит-2» (Санкт-Петербург) — «Сокол» (Саратов) — 1:1, «Волгарь» (Астрахань) — «Факел» (Воронеж) — 1:2, «Луч-Энергия» (Владивосток) — «Мордовия» (Саранск) — 1:0, «Спартак-2» (Мэзкуу) — «Сибирь» (Новосибирск) — 0:0, «Тосно» (Тоснэ) — «Химки» (Химки) — 1:1, «Тамбов» (Тамбов) — СКА (Хабаровск) — 3:1.
КъыкIэлъыкIуэ джэгугъуэр япэ дивизионым бадзэуэгъуэм и 16-м щызэхэтынущ. А махуэм «Спартак-Налшыкыр» Воронеж къалэм «Факел»-м щыIущIэнущ.
Жыласэ Заурбэч.
